**Sajtóközlemény**

Azonnal közölhető, korlátozás nélkül felhasználható

***Kiadja****:* Budapesti Kommunikációs és Üzleti Főiskola
Budapest, 2015.07.09.

***További információk:***

Kubik Elvira

+36209163206

elvira@kubikelvira.com

**Béta űrbázis**

A BKF Média design szakának diplomakiállítása

A **Budapesti Kommunikációs és Üzleti Főiskola** (BKF) **Médiaművészeti Intézetének Média** **design szakos** végzősei és alsóbb éves hallgatói idén a **FUGA Budapesti Építészeti Központ**ban mutatják be legfrissebb alkotásaikat.

Többek között egy több éve futó projekt is látható lesz, melynek lényege az a módszertani kísérlet, amely az egykori **buherálásban rejlő kreatív lehetőségek újraélesztését** jelentheti egy olyan kor fiatal felnőttei számára, akiknek a high tech informatika és design a mindennapjaik szerves része. A két szegmensből álló kurzus - manuális gyakorlatok, valamint a robotika felhasználási területei, programnyelve és használata - elvárása alapján a valós alkalmazások fejlesztése olyan fikciós háttérrel egyesült, amihez a sci-fi terminológia, vagy a virtuális valóság adott inspirációkat.

A kiállítás címében szereplő béta kifejezés a hardver- és szoftveriparban általában a nyílt hozzáférésű, a fejlesztendő, kísérleti verziókat jelenti, ahol mintegy vizsgálandó modellként szerepel az adott eszköz vagy program. A Béta űrbázis elnevezés szintén kínál ilyen konnotációt, hiszen jól tudjuk, hogy a Béta űrbázis a Média galaxis legfényesebb, Creativity csillagának mesterséges holdja. Teljes egészében újrahasznosított alkotóelemekből, végig nem gondolt gondolatokból és konkrétan kidobott tárgyakból épült. Pályára állítása különösen fontos, mivel elsődleges feladata a kreatív gondolkodás újszerű lehetőségeinek kutatása. Nem tudhatjuk, hogy a lappangó potenciák megcsiklandozásával milyen megvalósulásban érhető majd tetten a módszer eredményessége, de a szándék nem is erre vonatkozó.

Ezen izgalmas gondolatok, keretfeszegetések során készült alkotásokkal találkozhat a látogató a FUGA-ban július 11-től.

A **Budapesti Kommunikációs és Üzleti Főiskola** már 5 éve képzia legmagasabb szinten fiatal művészjelöltjeit.

A média designerek a 21. század reneszánsz emberei. Az ő feladatuk, hogy az állandósult technikai forradalom korszakában ne csak kövessék a fejlődést, hanem művészi érzékenységgel formálják is azt: emberi léptékűvé tegyék számunkra az új, digitális világot a világhálótól a filmes utómunkán át a játékfejlesztésig.

A Főiskola a legmodernebb eszközök használatával felkészít a média designer munka minden területére, legyen szó vizuális effektek kifejlesztéséről vagy akár egy 3D-s tér megalkotásáról. A BKF-en megtanulható, hogyan lehetséges olyan művészeti alkotások, termékek, installációk, szolgáltatások, interaktív alkalmazások tervezése illetve megvalósítása, amelyek a környezetünkben felbukkanó, változó társadalmi és egyéni igények kielégítésére törekednek.

**Kiállítók:**

Balázs Gábor, Barta Bálint, Czakó Adorján, Czuppon András, Makláry Máté, Mohácsi Anita, Farkas Róbert, Gratzál Bence, Kasza Orsolya, Kovács Krisztián, Kovács Mihály, Osváth Péter, Szabó Szabolcs Achillesz, Táczi Csaba, Tóth Rajmund, Kertész Éva, Lukáts Márton, Szász Attila, Mateidesz Dániel, Szabó Attila

**Megnyitó:** 2015. július 11-én, szombaton 18 órakor

**A kiállítást megnyitja:** Kömlődi Ferenc jövőkutató

**A kiállítás megtekinthető** 2015. július 12-16. között.

**Nyitva tartás:** Hétfő-vasárnap 10.00-21.00-ig

A kiállítás megtekintése ingyenes.

**Helyszín:**

FUGA Budapesti Építészeti Központ

1052 Budapest, Petőfi Sándor utca 5.

***A Budapesti Kommunikációs és Üzleti Főiskoláról***

*A Budapesti Kommunikációs és Üzleti Főiskola Magyarország legnagyobb művészeti képzési portfolióval rendelkező felsőoktatási intézménye. A BKF-en  2 karon, 4 fő képzési területen (kommunikáció, üzlet, turizmus, művészet) folyik képzés. A folyamatosan bővülő magyar és angol nyelvű képzési kínálatban jelenleg 31 alapszak, 15 mesterszak, 27 szakirányú továbbképzés, és 13 felsőoktatási szakképzés közül válogathatnak a főiskola iránt érdeklődők. A BKF-nek jelenleg több mint 7000 hallgatója van, akik 2011-től már nemcsak a fővárosban, hanem Hódmezővásárhelyen, a főiskola Regionális Tudásközpontjában is folytathatják tanulmányaikat. Az intézmény 2001 óta meghatározó és folyamatosan növekvő szereplője a hazai felsőoktatásnak. Képességfejlesztő tréningrendszere egyedülálló itthon. Tevékenysége elismeréseként 2011-ben és 2012-ben is elnyerte a Superbrands védjegyet. A BKF jelenleg 91 külföldi intézménnyel tart fent partneri kapcsolatot 27 országban. A 2009-ben indult művészeti képzéseken jelenleg 12 alap- és 8 mesterszak közül választhatnak a leendő hallgatók. A Művészeti képzések partnere többek között a Walt Disney Company, az Europa Design Hungary Zrt., Nanushka, az Origo Film Studio, a Lengyel Intézet, az Iparművészeti Múzeum, az MTVA.*